વાજપેયી ઉદાર અને નિખાલસ હતા. તેમના વ્યક્તિત્વનું એ એક વિશિષ્ટ પાસું હતું, પરંતુ માત્ર વાજપેયી જ નહીં તો જનસંઘ – ભાજપ અને સંઘ પરિવારમાં અસંખ્ય ઉદાર ચરિત લોકો છે. આખરે તો એ બાબત સ્વભાવ અને વ્યક્તિત્વને પ્રતિબિંબિત કરે છે. અન્યથા હિન્દુત્વનો વિચાર જીવનભર પથદર્શક રહ્યો એ વાત ભૂલવા જેવી નથી. ‘હિન્દુ તન-મન, હિન્દુ જીવન, રગ-રગ હિન્દુ મેરા પરિચય’ એ સમગ્ર કવિતાનું પઠન અને મનન કરવા જેવું છે. આખરે તો એ જ વિચાર સંઘની વિચારધારાનો છે. જનસંઘનો જનતા પાર્ટીમાં વિલય કર્યા પછી જ્યારે જનસંઘના લોકો વહેલા-મોડા પાર્ટી પર કબજો કરી લેશે એવી દહેશતના આધારે માત્ર મુઠ્ઠીભર નેતાઓના જોરે પક્ષ ચલાવનારાઓએ જનસંઘના લોકોને આરએસએસ સાથેના સંબંધો તોડી નાખવા કહ્યું ત્યારે એ વખતની જનતા પાર્ટીની સંસદીય બોર્ડની બેઠકમાં વાજપેયી ઊકળી ઊઠ્યા હતા અને સ્પષ્ટ કહી દીધું હતું કે, ‘અમે જનતા પાર્ટીમાં માત્ર ત્રણ વર્ષ પહેલાં આવ્યા છીએ. રાષ્ટ્રીય સ્વયંસેવક સંઘ સાથેનો અમારો સંબંધ નાનપણથી છે અને તમે ઇચ્છો છો કે અમે સંઘ સાથેનો સંબંધ કાપી નાખીએ ! તમને ખબર છે કે તમે શું કહી રહ્યા છો?’ સંઘ અને તેના સાંસ્કૃતિક રાષ્ટ્રવાદની વિચારધારા સાથેનું તેમનું સમર્પણ હંમેશ અતૂટ રહ્યું.